Mulje, nagu me siin Vietnamis peale söömise muud ei teekski, on sügavalt ekslik. Tegelikult jätkub meil silmi ka kõige selle jaoks, mis jääb teele ühest söögikohast teise kulgedes. Sellest täna juttu tulebki.
#000000
Väiksel sadamalinnal Hoi An’il on ilus vanalinn. Võib-olla isegi üks ilusamaid Aasias, mistõttu on see ka UNESCO kaitse all. Siin on segunenud Jaapani puitarhitektuur Prantsuse koloniaalstiiliga, sekka hiinapäraseid templeid, ja see kõik on väga hästi säilinud. Linna kitsastel tänavatel tungleb aga veel rohkem inimesi kui neli aastat tagasi, mil siin esimest korda käisime. Mis parata, turistipesadeks muutuvad ikka need kohad, kus midagi vaadata on.
#000001
“No, thank you!” saame korrutada iga kord, kui meile pakutakse ülisõbralikult paadisõitu, ujuvküünlaid, kaelkooguga poseerimist, koonusmütse, viilutatud mangosid ja muud vastupandamatut. Päris lootusetud ignorandid me siiski pole, ühelt ratastoolis mehelt ostame süümepiinade vaigistamiseks ajalehe ja saame pärast rõõmuga tõdeda, et ega me mingid koonrid seda tehes olnud – õige hind oli markeriga üle soditud ja mees küsis meilt summat, mis tõenäoliselt tähistab hoopis tiraaži. Üks väike heategu igasse päeva!
#000002
“Boat ride?” meelitavad paadiomanikud endaga pooleks tunniks jõele.
#000003
Meile tundub põnevam siiski elu tänavatel.
#000004
Keset UNESCO kultuuripärandit käib nimelt paras sagimine. “Papapapapaa!” hoiatavad rattarikšajuhid ette jäänud inimesi. “Pepepepepee!” hõiguvad naljahambad vastu.
#000005
Kohvikud ja poekesed võistlevad, kellel on pilkupüüdvam fassaad.
#000006
Tänavatel püütakse pilke eelkõige värviliste laternatega.
#000007
Neid meisterdatakse kohapeal ja kaetakse väidetavalt siidiga. Mida kõike Hoi An’is siidiks nimetatakse, nõuab muidugi omaette uurimistööd.
#000008
Kõige uhkema valiku laternaid leiab ööturult. Lemmiku väljavalimine siin võib kupli all palju segadust tekitada.
#000009
Hoi An on ka poseerijate paradiis. Me pole näinud ühegi linna tänavatel jalutamas nii palju kaunites kleitides ja hoolikalt sätitud välimusega turiste kui siin.
#000010
Efektse tausta leidmine pole vanalinnas tõesti keeruline.
#000011
Mõned näitsikud pääsevad pea kõigi möödujate reisialbumisse.
#000012
Ka paadiomanikud on arvestanud turistide pildistamishullusega. Armunud, astuge pardale!
#000013
Tõelised romantikud ootavad siiski pimedani.
#000014
Peale laternate süüdatakse siis ka küünlad.
#000015
“Te lähete nii kauaks tagasi Da Nangi?” imestab Hoi An’i nahapoes tüdruk, kellelt üht-teist tellime. “Hoi An on ju palju ilusam!” ei saa ta meist aru. On muidugi ilusam. Da Nangil on aga hoopis teistsugune võlu.
#000016
Ka siin on veel säilinud endisaegse elustiili jälgi ...
#000017
... olgu tegu siis töö- või puhkehetkega.
#000018
Üldiselt on Da Nang aga siiski moodne, avar ja arenev linn, kuhu ka välismaalased end tihtipeale pikemalt elama unustavad. Palju siis inimesele ikka vaja, kui on olemas lugematu hulk kohvikuid-restorane ja mõnusad piirkonnad nii jõe kui ka mere ääres, kus pärast einet osa hangitud kaloreid ettevaatlikult ära põletada.
#000019
Oma maitse järgi söögi- ja joogikohti leidub Da Nangis külluslikult nii boheemidele kui ka hipsteritele, nii yuppie‘dele kui ka motofännidele.
#000020
Jõeäärsetes restoranides serveeritakse õhtusöögi kõrvale suurlinna tulesid.
#000021
Üle Hàni jõe ehitatud Vietnami pikimal sillal valvab linna hirmuäratav draakon.
#000022
“Hirmu” äratab ta tegelikult vaid nädalavahetustel kell 21, süljates tuld ja seejärel vett, nii et liiga lähedal uudistajad üle kastetakse.
#000023
Da Nangi kõige võluvam koht on puhta valge liivaga ülipikk ja avar rand, mis vaatamata siia hiljuti kerkinud ja järjest juurde kerkivatele megahotellidele on siiski üsna tühi.
#000024
Muidugi võtame ühel ilusal päeval rolleri, et sõita “Top Geari” jälgedes üle paljukiidetud Hai Van Passi. Pettumusega avastame, et siia ei olegi püstitatud tänapäevast ratsamonumenti elik motoausammast Clarksoni, Hammondi ja Mayga. Oleks aeg, arvestades nende panust Vietnami mototurismi arengusse!
#000025
... kenaks tuleb see ookeaniäärne mäekuru tunnistada küll.
#000027
Tee osutub üllatavalt laugeks, siit leiab vaid mõne üksiku tõeliselt järsu kurvi.
#000028
Sihtkohaks võtame teisel pool kuru asuva Lang Co ranna. See on rahulik ja kena koht, kust leiame ka mõned mereannirestoranid. Aeg võib siin lainete murdumist vaadates suisa seisma jääda.
#000029
Tagasiteel jääme Da Nangi põhjaservas asuvas Tho Quangi kalurikülas vaadete lõksu. Mereandide väljapüüdmine on siin olnud ajast aega põhiline elatise teenimise viis.
#000030
Jõest püütakse tokkide vahele kinnitatud hiigelvõrkudega.
#000031
Nende tokkide abil kasvatatakse austreid.
#000032
Mitte prügimägi, vaid püünised ja kotid. Kottidega viiakse saak ilmselt varahommikul otse turule.
#000033
Pere päevatöö on tehtud ja pesamuna tõstab paadi kaldale. Ema-isa on ka appi palutud.
#000034
Kui ühed juba tulevad, siis teised alles lähevad. Öösel on kogu silmapiir täis krevetipaatide tulesid.
#000035
Nii elavad kõrvuti küla ja linn, vana ja uus, iidne ja moodne, traditsioonid ja progress. Üks ei sega teist, ruumi jätkub kõigile.
#000036
Leave a Reply Cancel reply
#000037
Kes ja mis? Mina olen Inge, veetnud suure osa elust tekste toimetades ja vahel ka ise kirjutades. Minu viimatine tähtsaim kirjatükk oli lahkumisavaldus. Kaalusin selle kompositsiooni ning juht- ja kõrvalmotiive oma peas kaks aastat ning 2018. aasta märtsis sai see ka avaldatud. 13. aprillil põrutasime koos graafilisest disainerist elukaaslase Ahtoga aastaks Aasiasse, ettekäändeks keskeakriis, et toita oma lõputut isu uute vaadete, lõhnade ja maitsete järele. Meiega saab ühendust meiliaadressil reis ätt kriips punkt net.
#000039
Mina olen Inge, veetnud suure osa elust tekste toimetades ja vahel ka ise kirjutades. Minu viimatine tähtsaim kirjatükk oli lahkumisavaldus. Kaalusin selle kompositsiooni ning juht- ja kõrvalmotiive oma peas kaks aastat ning 2018. aasta märtsis sai see ka avaldatud. 13. aprillil põrutasime koos graafilisest disainerist elukaaslase Ahtoga aastaks Aasiasse, ettekäändeks keskeakriis, et toita oma lõputut isu uute vaadete, lõhnade ja maitsete järele. Meiega saab ühendust meiliaadressil reis ätt kriips punkt net.
#000040
Kui mingil veidral põhjusel soovid saada teadet, et ilmunud on uus postitus ...
#000041